
Nr.32/165
RAPORT COMUN
asupra propunerii legislative privind reînfiinţarea Liceului Militar de Marină „Alexandru Ioan Cuza”

(Pl-x 50/2008)

1. În baza prevederilor art. 95 din Regulamentul Camerei Deputaţilor, republicat, cu adresa nr. Pl-x 50 din 18 februarie 2008, Comisia pentru învăţământ, ştiinţă, tineret şi sport şi Comisia pentru apărare, ordine publică şi siguranţă naţională au fost sesizate spre dezbatere şi avizare, în fond, cu propunerea legislativă privind reînfiinţarea Liceului Militar de Marină „Alexandru Ioan Cuza” (Pl-x 50/2008).


Pentru întocmirea raportului comun, Comisiile au analizat avizul Comisiei juridice, de disciplină şi imunităţi, avizul Consiliului Legislativ şi Punctul de vedere al Guvernului. 


Propunerea legislativă are ca obiect de reglementare reînfiinţarea Liceului Militar de Marină „Alexandru Ioan Cuza”, cu sediul în municipiul Constanţa, care a fost desfiinţat în 1998, ca rezultat al procesului de reorganizare a învăţământului militar.   

2. În funcţie de obiectul şi conţinutul său, propunerea legislativă face parte din categoria legilor ordinare, conform prevederilor art. 73 din Constituţia României, republicată.


3. Comisiile au dezbătut propunerea legislativă în şedinţe separate. La şedinţa Comisiei pentru apărare ordine publică şi siguranţă naţională au fost prezenţi 23 deputaţi din totalul de 25 de membri, iar la şedinţa Comisiei pentru învăţământ, ştiinţă, tineret şi sport au fost prezenţi 17 deputaţi din totalul 25 de membri ai Comisiei.


În baza prevederilor art. 54 şi 55 din Regulamentul Camerei Deputaţilor, republicat, la dezbaterea propunerii legislative au participat ca invitaţi: doamna Georgeta Ionescu - secretar de stat în Ministerul Apărării; doamna lt. Mădălina Cioiulescu şi domnul lt.col. Mihai Dănilă - consilieri juridici în cadrul Ministerului Apărării; doamna Liliana Preoteasa – director general al Direcţiei Generale Management Învăţământ Preuniversitar din Ministerului Educaţiei, Cercetării şi Tineretului. 

4. Potrivit prevederilor art. 75 alin. (1) din Constituţia României, republicată, şi ale art. 92  alin. (9) din Regulamentul Camerei Deputaţilor, republicat, Camera Deputaţilor este Cameră decizională.


Senatul a respins această propunere legislativă în şedinţa din 13 februarie 2008.

În urma dezbaterilor, în şedinţele din 11 martie 2008, membrii Comisiei pentru apărare, ordine publică şi siguranţă naţională, cu 19 voturi pentru şi 4 împotrivă, şi cei ai Comisiei pentru învăţământ, ştiinţă, tineret şi sport, cu unanimitate de voturi, au hotărât să propună Plenului Camerei Deputaţilor respingerea acestei propuneri legislative din considerentul că înfiinţarea, respectiv desfiinţarea, unei unităţi de învăţământ preuniversitar este de competenţa ministerului de resort şi nu a Parlamentului. La acest considerent se pot adăuga şi următoarele motive:

- desfiinţarea Liceului Militar de Marină „Alexandru Ioan Cuza” s-a produs în contextul reorganizării armatei române şi a învăţământului militar de toate gradele, precum şi adaptarea acestuia la necesităţile actuale ale sistemului militar;


- în prezent, la nivelul Ministerului Apărării funcţionează trei colegii militare liceale care asigură pregătirea a 300 de elevi pe an, numărul de locuri la admiterea în învăţământul militar fiind în concordanţă cu dinamica de funcţii din armată;


- propunerea legislativă nu cuprinde elementele esenţiale care să definească persoana juridică propusă a se înfiinţa, referitoare la organizarea, funcţionarea, finanţarea, sediul, obiectul de activitate, şi nici o prevedere distinctă prin care aceste elemente vor fi reglementate ulterior, printr-un alt act normativ.

